钦定古今图书集成/明伦汇编/官常典/第249卷 > 《为萧骠骑录尚书事到省表》前人
## 钦定古今图书集成/明伦汇编/官常典/第249卷 > 《为萧骠骑录尚书事到省表》前人

臣某言：臣自妄蒙异宠，轻荷殊爵，昼昃犹耸，夜艾方
惊。诚以设器瑶陛，取监冲满，悬魄金波，征验亏阙。兹
乃天数去盈，人经好退，后所以裁成万品，下所以各
慎百司，未有违才易贯，克负永业者也。且量力之诰，
实炯前书；辞科之诲，且昭昔牒。况臣徒竭弱质，忠贞
未对，犹叨今恩，山岳非重。故惭属交丧，频烦表疏。必
谓巡崖之慊不忽，俟河之清可期。不悟皇明神邈，鸿
奖弥深，虽守丹愚，竞绝蠲恕。今辄燿缨上序，锵佩中
轩，德轻施重，左右生华。志尽输谢，终愧报效，不任下
情。